google/wiki40b huggingface dataset:
Den norske skole Costa Blanca

Den norske skole Costa Blanca er en privat skole i landsbyen Alfaz del Pi, på Costa Blanca-kysten i Øst-Spania, etablert i 1972. Skolen eies av stiftelsen Fundacion Noruega Costa Blanca og drives med statsstøtte, godkjent av norske myndigheter. Den norske skole Costa Blanca har ca. 50 lærere, hvorav 42 er norskspråklige. De følger samme læreplaner og forskrifter som det offentlige skoleverket i Norge. Fra og med skoleåret 2004/2005 hadde skolen tilbud til hele det 13-årige skoleløp. Grunnskolen er fulldelt. Den videregående skolen tilbyr studiespesialisering og helse- og oppvekstfag, med VG2 helsearbeiderfag. Fra høsten 2017 har skolen rundt 250 påmeldte elever. Den norske skole Costa Blanca er den eldste og største norske skolen i utlandet.
Rektor er Jorid Skinnehaugen Myhre fra Hamar.
Sinderkjegle

Sinderkjegle er en bratt, kjegleformet høyde bestående av vulkanske fragmenter som samler seg rundt og medvinds fra en vulkansk åpning. Steinfragmentene, som gjerne kalles vulkansk slagg, er glassaktige og inneholder et stort antall gassbobler, som størkner på stedet ettersom magma presses eksplosivt ut fra en vulkan og raskt størkner. Sinderkjegler varierer i størrelse fra et titalls til flere hundre meter høye.
Mange sinderkjegler har et skål-formet krater på toppen. Lavastrømmer bryter vanligvis ut ved sinderkjegler, enten via et gjennombrudd på en side av krateret, eller fra en åpning på siden av kjeglen. Dersom en lavastrøm får et fullstendig gjennombrudd i et krater, danner de gjenværende veggene et amfiteater eller hesteskolignende form rundt åpningen. Lava kommer sjelden ut fra toppen (unntatt i form av en fontene) fordi den løse, uherdede steinen er for svak til å motstå presset fra magmaen ettersom den stiger mot overflaten gjennom den sentrale åpningen.
Sinderkjegler finnes vanligvis på siden av skjoldvulkaner, stratovulkaner og kalderaer. Geologer har for eksempel funnet snart 100 sinderkjegler på sidene til Maua Kea, som er en skjoldvulkan som befinner seg på Hawaii.
Den kanskje mest kjente sinderkjeglen, Paricutín, steg opp fra en ny åpning i en maisåker i Mexico i 1943. Utbruddet vedvarte i 9 år, og bygget opp en kjegle på 424 meter, og dannet lavastrømmer som dekket 25 km².
Historisk sett er jordens mest aktive sinderkjegle Cerro Negro i Nicaragua. Den er en del av en gruppe på fire unge sinderkjegler nordvest for Las Pilas-vulkanen. Siden den ble dannet i 1850 har den hatt over 20 utbrudd, der de siste forekom i 1992, 1995 og 1999.
Vest-Virginias flagg

Vest-Virginias flagg består av en blåkantet hvit duk med delstatens våpen i midten. Flagget ble vedtatt 7. mars 1929. Det er i størrelsesforholdet 10:19, tilsvarende USAs flagg.
Våpenet gjenspeiler delstaten Vest-Virginias historie, holdninger og ressurser. Våpenskjoldet består av en bonde til venstre og en gruvearbeider til høyre holder en stein hvor delstatens inntredelsesdato i unionen er gravert: 20. juni 1863. Steinen er bevokste med eføy, som også dekker fjellet de to mennene står på. Foran steinen ligger to rifler, og over dem en rød frihetslue. I skjoldfoten står delstatens motto Montani Semper Liberi (Fjellfolk er alltid frie), en referanse til at Vest-Virginia ble dannet av de fjellrike vestlige delene av delstaten Virginia som nektet å forlate unionen før borgerkrigen. Den nederste delen av våpenet er kranset inn av delstatsblomsten rhododendron. Teksten State of West Virginia står over skjoldet.

Tidligere flagg

Vest-Virginias første delstatsflagg ble skapt i 1904 i forbindelse med en utstilling der delstaten hadde egen paviljong. Flagget besto av en delstatsblomsten rhododendron mot hvitt midtfelt innrammet av blått og med røde frynsekanter. Det ble offisielt vedtatt 24. februar 1905 og var i bruk i to år. Flagget ble endret 25. februar 1907 da rhododendron-motivet ble flyttet til flaggets bakside og framsiden fikk delstatsseglet som motiv. Fordi delstatsseglet ofte ble vist sammen med rhododendron-motivet på begge sider i de flagg som ble laget, ble delstatsflagget i 1929 endret og fikk den form vi kjenner i dag.
Petit Trianon

Petit Trianon (Lille Trianon) er et lystslott i Frankrike.
Slottet ligger i tilknytning til parkkomplekset ved slottet i Versailles, i samme park som Grand Trianon. Det ble oppført på befaling fra Ludvig XV årene 1762-68. Arkitekt var Ange-Jacques Gabriel. Petit Trianon ble bygd for madame de Pompadour, men hun døde før det stod ferdig og hun rakk aldri å anvende det. Det ble derimot benyttet av madame du Barry.
Slottet ble i 1774 gitt i gave av Ludvig XVI til Marie Antoinette og ble hennes private tilfluktssted fra hoffetiketten, der hun omgikkes med sine private venner.
Verdenscupen i svømming 2019

Verdenscupen i svømming 2019 blir organisert av FINA og begynner 2. august i Tokyo og avsluttes 9. november i Doha.
Hutatma Chowk (Martyrplassen i Mumbai)

Hutatma Chowk (marathi: हुतात्मा चौक) ("Martyr-plassen") er det offisielle navnet på et torg i Sør-Mumbai, Maharashtra, India.
Plassen med Flora-Fontenen ble kjent med det navnet først i 1960 da det ble offisielt omdøpt til minne om medlemmer av Samyukta Maharashtra Samiti som mistet livet da politiet skjøt på deres fredelig demonstrasjon. En statue av en "Martyr med en Flamme" står ved siden av Flora-Fontenen.

Historie

Hutatma Chowk ligger i den travle finansielle distriktet i Taragarh. Det har fått sitt nåværende navn fra en hendelse i 1960 da en fredelig demonstrasjon av Samyukta Maharashtra Samiti (United Maharashtra-Komiteen) ble skutt på av politiet som resulterte i 105 dødsfall. Hutatma Chowk-plassen er omgitt på alle sider av bygninger bygget i løpet av den britiske Raj-perioden. Rundt fontenen er det utskårne figurer. Flora-fontenen danner sentrum av den enorme plassen..
Fontenen ble bygget i 1864, og forestiller den romeske Gudinnen Flora, Gudinnen av Overflod.Det kostet 47 000 Rupi å bygge den. Den ble bekostet delvis av Agri-Horticultural Society i Vest-India. Cursetjee Fardoonjee Parekh som donerte 20 000 Rupi til byggingen av fontenen. Fontenen ble hugget ut av stein som ble importert fra Portland. Det ble reist til ære for Sir Bartle Frere som var Bombays guvernør på den tiden. Sir Frere var ansvarlig for riving av Bombay Fort og skapte mye av det moderne Mumbai. I utgangspunktet skulle den bli oppkalt etter guvernøren, men navnet ble endret før fontenen ble avduket. Da den ble bygget stod den i midten av byen. Flora-fontenen står nøyaktig på samme sted hvor det opprinnelige Churchgate-fortet i Bombay stod. Området rundt Flora-Fontenen er Mumbais forretningsdistrikt og er bebygget med kontorer, banker, skoler og butikker.
Mørkhalelerke

Utbredelse

Den forekommer i Afghanistan, Algerie, Bahrain, De forente arabiske emirater, Egypt, Iran, Irak, Israel, Jemen, Jordan, Kapp Verde, Kuwait, Libya, Mali, Mauritania, Marokko, Niger, Oman, Pakistan, Qatar, Saudi-Arabia, Sudan, Syria, Tsjad, Tunisia og Vest-Sahara.
Naval Vessel Register

Naval Vessel Registrer er et register over alle skip i Den amerikanske marinen. Registeret inneholder informasjon om skipene fra det blir godkjent bygget til de blir solgt, skrapet eller oveført til andre nasjoner. Registeret inneholder også informasjon om fartøy som er fjernet (strøket) fra registeret, men som ikke er solgt eller skrapet enda. Fartøy som er strøket før 1987 er forløpig ikke inkludert, men blir gradvis tatt med etterhvert som registeret blir oppdatert.
Termopsidae

Utseende

Store (opptil 25 mm lange) termitter.

Levevis

Termopsidae lever av fuktig og råtten, død ved, gjerne i skog. Disse termittene har vanligvis en nokså fleksibel utvikling, og et individ kan utvikle seg i flere retninger. Dronningene er ikke like fruktbare som hos enkelte andre termitter, og legger maksimalt 30 egg per dag. Koloniene er heller ikke svært store, opptil ca. 10 000 individer.

Utbredelse

Familien finnes i de fleste verdensdeler, men ikke i Europa.

Fossile arter

Det er beskrevet 8 fossile slekter i denne familien, de eldste tilbake til tidlig Kritt.
Yoma

Utseende

Store sommerfugler med brede, flikete vinger og forholdsvis spinkel kropp. Forvingens spiss er litt utdratt slik at vingen blir noe sigdformet, bakvingen har en kort stjert ved bakhjørnet. Oversiden er brun med et bredt, oransje tevrrbånd.

Levevis

Larvene lever på planteslektene Hemigraphis, Ruellia og Dipteracanthus, alle i akantusfamilien (Acanthaceae).

Utbredelse

Slekten er utbredt i fra Burma i vest til Australias Northern Territory og Queensland i øst.
Vesti la Giubba

Vesti la Giubba er en kjent arie fra operaen Pagliacci som er skrevet og komponert av Ruggiero Leoncavallo.
Arien ble for første gang fremført i 1892. Tittelen Vesti la Giubba er i denne operaen avslutningen på første akt, sunget av «Canio» mens han skal til å ikle seg sitt kostyme for å spille klovnen «Pagliaccio». Arien blir ofte feiltitlet og omtalt som Ridi, Paglaccio, som synges i ariens klimaks.

Libretto

Italiensk
Recitar! Mentre preso dal delirio,

non so più quel che dico,

e quel che faccio!

Eppur è d'uopo, sforzati!

Bah! sei tu forse un uom?

Tu se' Pagliaccio!

Vesti la giubba,

e la faccia infarina.

La gente paga, e rider vuole qua.

E se Arlecchin t'invola Colombina,

ridi, Pagliaccio, e ognun applaudirà!

Tramuta in lazzi lo spasmo ed il pianto

in una smorfia il singhiozzo e 'l dolor, Ah!

Ridi, Pagliaccio,

sul tuo amore infranto!

Ridi del duol, che t'avvelena il cor!
Varde Hartmark

Varde Hartmark er et norsk konsulentselskap som spesialiserer seg innen «strategirealisering». Selskapet ble opprettet i 2013 som følge av en fusjon mellom Varde Consulting og Hartmark Consulting.
Milan Kundera

Bakgrunn

Kunderas foreldre, Ludvík Kundera og Milada Janošíková, tilhørte et borgerlig miljø i den mähriske byen Brno. Faren hadde studert hos Leoš Janáček, og var en betydelig pianist og musikkviter som mellom 1948 og 1961 var rektor ved Janáček musikkakademi i Brno. Takket være faren lærte Kundera å spille piano i ung alder, og musikk er et gjennomgående motiv og strukturelt element i verkene hans.

Karriere

Etter andre verdenskrigs slutt arbeidet Kundera blant annet som jazzmusiker. Han gikk ut av gymnaset i 1948, meldte seg inn i kommunistpartiet, og studerte ved Karlsuniversitetet i Praha; først musikk og litteratur, senere regi og manus. 
Rundt 1950 ble han ekskludert fra kommunistpartiet og måtte avbryte studiene i to år. Han arbeidet deretter som lærer, ble dosent og senere professor og underviste i verdenslitteratur. Dertil var han redaktør ved litterære tidskrifter. I 1967 ble han tatt inn i partivarmen igjen.
Han debuterte som skjønnlitterær forfatter med en diktsamling, Clovek zahrada širá (1953), utkom med ytterligere poesisamlinger, et fremgangsrikt teaterstykke i en akt, Majitelé Klícu (1962), som behandlete problemet med det enkelte menneskets bevekggrunner for politisk handling, og blant annet også novellesamlingen Smesné lásky (1963) innen han bestemte seg for å brgynne å skrive romaner. Hans debutroman, Zert, om stalinismens innvirkning på følelsesliv, utkom i 1967 og ble en mindre internasjonal fremgang. Han men har siden fremfor alt skrevet romaner. 
Da Prahavårens  presse- og kulturfrihet endte med sovjet-troppenes innmarsj i Tsjekkoslovakia, mistet Kundera undervisningsstillingen ved filmhøyskolen, og bøkene hans fjernet fra bibliotekene og ikke gitt ut mer. I 1970 ble han ekskludert fra kommunistpartiet for alltid. I 1975 flyktet han til Frankrike, hvor han i 1979 skrev Latterens og glemselens bok som beskriver landsmennenes motstand mot sovjetregimet.
Kunderas mest suksessrike bok, Tilværelsens uutholdelige letthet (1984),  ble i 1988 filmatisert av Philip Kaufman. 
Fra 1975 har Kundera bodd i Frankrike, og han ble fransk statsborger 1. jul 1981. Han skrev de første bøkene på tsjekkisk, men utga dem ofte først på fransk. Fra 1993 har Kundera skrevet på fransk.
Kampen park (tegneserie)

Kampen park er en norsk tegneserie i stripeformat skapt av Stein Arne Hove. Tegneserien handler om det homofile ekornparet Henning og Flemming, som bor i et tre i Kampen park i Oslo. Den deprimerte dua Olav Duun er en av bifigurene.
Serien kom på femteplass i Dagbladets tegneseriekonkurranse i 2007. For tiden går Kampen Park i VG Helg hver lørdag og er biserie i tegneseriebladene Pondus og Rutetid.
Société Nationale de Radiodiffusion et de Télévision

Historie

Forløperen til SNRT, Radio Marokko, startet opp med radiosendinger 13. april 1928, under tilsyn av det statlige post- og telegrafkontoret Chérifien des Postes et Télégraphes. På denne tiden var Marokko en fransk koloni, og i 1951 fikk det franske selskapet Telma tillatelse til å teste ut prøvesendinger med fjernsyn. Først i 1954 startet selskapet opp med faste tv-sendinger. 
Etter Marokkos selvstendighet i 1956 ble radio- og tv-senderne samlet under selskapet Radiodiffusion Marocaine (RM). I 1961 endret selskapet navn til Radiodiffusion-Télévsision Marocaine (RTM) og selskapets tv-kanal startet sine første offisielle sendinger 3. mars 1962. Fargesendinger startet ti år senere.
I oktober 1966 ble RTM etablert som et offentlig selskap og siden underlagt statlig kontroll i 1968. I 1978 ble RTM underlagt Marokkos informasjonsdepartement.
Utover i 1990-årene og etter årtusenskiftet ble den marokkanske kringkastingssektoren liberalisert, noe som åpnet for flere kringkastere, blant andre tv-kanalen 2M. Den økende konkurransen førte i 2005 til en omstrukturering av RTM som ble til Société Nationale de Radiodiffusion et de Télévision, et uavhengig statseid selskap. RTMs 2300 ansatte ble overført til det nye selskapet. Siden da har selskapet gjennomgått flere omorganiseringer og innføring av blant annet digital-tv og en egen nettportal for selskapet.
Satilatlas britteni

Utseende

Satilatlas britteni er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. 
Satilatlas britteni er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Variasjoner i solaktiviteten

Variasjoner i solaktiviteten viser til endringer i mengden energi som solen sender ut i form av stråling. Det finnes både periodiske og ikke-periodiske komponenter av disse variasjonene. Den mest markante periodiske endringen er den 11-årige solflekksyklusen. Solens aktivitet har blitt målt fra satellitter over de siste tiårene og for tidligere perioder har den blitt estimert ved hjelp av beregninger. Klimaforskere er interesserte i å forså hvilke effekter, om noen, variasjoner i solens aktivitet har på jorden.
Variasjonene i total utstråling var ved eller under kapasiteten for hva som kunne måles før satellittenes tid. Nå har man målt forandringene over de siste tre 11-årssyklusene til å være ca. 0,1 % i løpet av en syklus. Det finnes ingen direkte målinger av lengre variasjoner og tolkninger av beregninger med såkalte proxyvariabler er noe annerledes. Kombinasjonen av solvariasjoner og vulkanutbrudd har sannsynligvis forårsaket visse klimaforandringer, for eksempel Maunder Minimum. En studie publisert i Nature i 2006 slo fast at det ikke har vært noen nettoøkning av sollys siden midten av 1970-tallet, og at forandringer de siste 400 årene ikke er trolig å ha spilt noen større rolle i den globale oppvarmingen. Samtidig påpeker man at det finnes andre faktorer som kosmiske stråler eller ultrafiolett stråling fra solen og at eventuelle effekter av disse ikke helt kan utelukkes da fysiske modeller av slike effekter er for dårlige.
OASE-bevegelsen

OASE-bevegelsen (forkortet OASE) er en norsk kristen luthersk bevegelse. Oase-bevegelsen ble etablert på slutten av 1970-tallet og er inspirert av karismatisk vekkelseskristendom. 
Oase-bevegelsen legger særlig vekt på kollektiv lovsang, tungetale og helbredelse på sine arrangement. 
Bevegelsens tilhenger regner det første Helligåndsseminaret i Storsalen i februar 1977 som bevegelsens begynnelse. Sommeren 1980 ble det første Sommer OASE-stevnet avholdt i Kristiansand. OASE-bevegelsen samler mellom 2 000 og 5 000 deltakere på stevnene. Bevegelsen arrangerer et sommerstevne som avholdes andre uken i juli. Det har foruten Kristiansand også funnet sted i Fredrikstad, Oslo, Tønsberg, Haugesund, Porsgrunn, Skien, Stavanger, Bergen, Trondheim og Tromsø. Lokalt og regionalt OASE-arbeid er startet opp flere steder. Inspirert av den norske OASE-bevegelsen er det dannet OASE-bevegelser i de andre nordiske landene.
Strictly Come Dancing

Strictly Come Dancing er en britisk danseprogram og talentkonkurranse som har gått på BBC1 siden 2004. I denne programserien konkurrerer dansende par, hvert bestående av en kjendis og en profesjonell danser, mot hverandre. De blir vurdert av et dommerpanel, mens TV-seerne kan ringe inn og stemme på sine favorittpar. Det paret med færrest stemmer går ut og får dermed ikke delta i den videre konkurransen. Programmets hovedfokus ligger på selskapsdans.
Serien er blitt eksportert til flere land, blant annet USA som Dancing with the Stars og Norge som Skal vi danse.
Barnes

Historie

Historisk var området en del av Surrey og Barnes opptrer i Domesday Book av 1086 som Berne. Kannikene av St. Pauls katedralen hadde besittelser her: 8 hider, betalte skatt med området Mortlake; 6 plogland, 20 acre (81,000 m²) med beiteland. De ga totalt £7 i året til dets føydale herrer.
I Castelnau, den nordlige delen av Barnes, ligger en kirke viet til Den hellige treenighet og et boligområde fra 1930-årene. Husene ble bygget av bydelsforvaltningen, og mange av dem er såkalte «Boot houses», bygget av selskapet Henry Boot. Husene oppfyller ikke moderne krav til bygningsstandard. For å kunne få lån med pant i huset er det nødvendig med nye yttervegger, hvilket har ført til at det er svært vanskelig for eierne å selge husene; de fleste har bodd der hele sitt liv. 
En undersøkelse i 2014 slo fast at Barnes hadde den høyeste andelen av uavhengige butikker i uansett område i Storbritannia med en andel av 96,6 prosent.
Ebenezer Cobb Morley skrev i 1860-årene de moderne reglene for fotball i sitt hjem i Barnes. 
Komponisten Gustav Holst og ballettdanseren Ninette de Valois bodde i The Terrace, Barnes, og deres hus har blå plaketter.
Sangeren Marc Bolan døde i en trafikkulykke i Barnes den 16. september 1977 da hans venninnes bil, en Mini, kolliderte med et tre i Queen's Ride.
Pärnu

Kommunikasjon

Byen har hyppig bussforbindelse med Tallinn og Riga, samt fergeforbindelse med Kihnu. Pärnu lufthavn ligger ca. 4 km utenfor bykjernen.
Jinyiwei

Historie

Jinyiwei begynte som den fremtidige keiserens livvakter i 1360 og forsvarte ham i kamp mot krigsherren Chen Youliang. Etter at Zhu grunnla Ming-dynastiet og ble Hongwu-keiseren, var han usikker på sine undersåtters lojalitet til ham og var stadig på vakt mot mulige opprørere og snikmordere. En av jinyiweis oppgaver var å hjelpe keiseren i å spionere på sine undersåtter. Hongwu-keiseren utvidet deres oppgaver etterhvert, slik at de for eksempel inspisere embedsverkets innsats i hovedstaden. Alt dette var innen han formaliserte dem som organisasjon i 1382, med om lag 500 medlemmer. Deres antall vokste på tre år til om lag 14 000 mann.
I 1393 reduserte Hongwu-keiseren dere plikter etter at de angivelig hadde gått ut over sine fullmakter under en etterforskning av et opprørsk sammensvergelse ledet av general Lan Yu, da om lag 40.000 mennesker ble implisert/mistenkt og så henrettet.
Da Yongle-keiseren besteg tronen var han engstelig for at hans undersåtter skulle være misfornøyd med ham, ettersom han var kommet til makt ved å usurpere sin nevøs trone. Ham styrket på nytt Jinyiweis myndighet for å få bedre kontroll over det keiserlige hoff.
Jinyiwei ble oppløst etter 262 år da Li Zichengs opprørsstyrker dtyrtet Ming-dynastiet i 1644.
Københavns Universitet

Universitetets historie

Universitetet ble innviet 1. juni 1479 av kong Christian I etter at han hadde fått tillatelse fra pave Sixtus IV til opprettelsen i 1475. Etter tysk forbilde hadde universitet fire fakulteter; teologi, jus, medisin og filosofi. 
Frem til reformasjonen i 1536 var Københavns Universitet en del av den romersk-katolske kirke og derfor førte Roskildes biskop tilsyn med universitetet. I forbindelse med reformasjonen overtok staten denne oppgaven.
Inntil staten overtok hadde universitetet et vidtrekkende selvstyre som blant annet medførte at det ikke var underlagt det ordinære rettsvesenet, men hadde egne lover, egne domstoler og eget ordens- og fengselsvesen.
Fengselscellene finnes fortsatt i universitetets kjeller. 
Magister Peder Albertsen var universitetets første rektor og han ble pålagt av kongen å finne et antall lærde til å undervise. Fra innvielsen i 1479 og frem til 2004 ble universitetet ledet av rektor og et konsistorium. Ved årsskiftet 2004/2005 ble konsistoriet nedlagt og erstattet av et styre og en ansatt ledelse; rektor, prorektor, dekaner og instittutledere.
Frem til Det Kgl. Frederiks Universitet ble grunnlagt i Christiania (Oslo), måtte nordmenn reise til København for å studere. Den første nordmannen som er innskrevet i bevarte immatrikuleringsprotokoller ved Københavns Universitet, er den senere prosten i Telemark, Peder Povelssøn Paus (1587–1648).
Med virkning fra 1. januar 2007 har Københavns Universitet fusjonert med Den Kongelige Veterinær- og Landbohøjskole og Danmarks Farmaceutiske Universitet, som ble universitetets syvende og åttende fakultet. Universitetet har dermed mer enn 5 500 forskere tilknyttet.

Bystene ved hovedinngangen

Foran hovedbygningen ved Frue Plads er det oppstilt 6 byster av markante personer fra universitetet, 3 på hver side av midtpartiet. Bystene fremstiller Vilhelm Thomsen, Johan Nicolai Madvig, H.N. Clausen, Joakim Frederik Schouw, 
Japetus Steenstrup og Niels Bohr. Bysten av Vilhelm Thomsen er utført av Ludvig Brandstrup, Niels Bohr av Jørgen Gudmundsen-Holmgreen og de øvrige av Vilhelm Bissen.

Symfoniorkester

SymfUni eller Københavns Universitets Symfoniorkester er tilknyttet Københavns Universitet.
1140-årene

-- 1140 -- 1141 -- 1142 -- 1143 -- 1144 -- 1145 -- 1146 -- 1147 -- 1148 -- 1149
Tiårsoversikt
Afzelius, Bygren, Råstam

Afzelius, Bygren, Råstam er et konsertalbum utgitt av Björn Afzelius, Bengt Bygren og Hannes Råstam i 1992.
Still Awake

Still Awake er et musikkalbum av Aleksander With som ble utgitt den 8. mars 2010. Albumet lå elleve uker på VG-lista og endte med fjerdeplass som beste plassering.
Shaquille O'Neal

Karriere ut over basketball

Shaquille O'Neal har i tillegg til å være blant de mest kjente basketballspillerne gjennom tidene også prøvd seg som skuespiller i filmene Blue Chips og Kazaam i tillegg til animasjonsfilmer, musikkvideoer og TV-serier. O'Neal har også vært på en rekke talkshow og realityshow som NBA Ballers, Punk'd og Shaq Vs.
I tillegg er O'Neal ekstra kjent for sine utsagn utenfor basketballbanen, og han er en vanlig mann å imitere. O'Neal snakker med dyp stemme og til tider veldig monotont. O'Neal kommer ofte med en vits i sine intervjuer, og i TV-innslaget «SportsCentre Top 10 – Shaq Top 10 Quotes» sa programlederen: «Stick a michrophone in the big Diesel's face, and you never know what you're gonna get.»